b'\n_START_ARTICLE_\nHietatiira\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nMusta lakki ja voimakas musta nokka, valkea p\xc3\xa4\xc3\xa4 ja kaula, harmaa selk\xc3\xa4. Talvipuvussa lakki puuttuu ja silm\xc3\xa4n takana on tumma t\xc3\xa4pl\xc3\xa4. Sukupuolet ovat samanv\xc3\xa4risi\xc3\xa4. Linnun pituus on 35\xe2\x80\x9342\xc2\xa0cm, siipien k\xc3\xa4rkiv\xc3\xa4li 85\xe2\x80\x93115\xc2\xa0cm ja paino 130-300\xc2\xa0g. Koiras on hieman naarasta kookkaampi._NEWLINE_Lajista tunnetaan kuusi alalajia: nimialalaji nilotica Eurooppa, Afrikka ja l\xc3\xa4ntinen Aasia, affinis it\xc3\xa4inen Aasia, aranea Yhdysvallat ja L\xc3\xa4nsi-Intia sek\xc3\xa4 3 kaukaisempaa alalajia Pohjois- ja Etel\xc3\xa4-Amerikassa sek\xc3\xa4 Australiassa.\n_START_SECTION_\nEsiintyminen\n_START_PARAGRAPH_\nKosmopoliitti laji, joka esiintyy kaikissa maanosissa paitsi Etel\xc3\xa4mantereella. Pesivi\xc3\xa4 erillisi\xc3\xa4 populaatioita on satoja. Suomea l\xc3\xa4himm\xc3\xa4t pesim\xc3\xa4alueet ovat Tanskassa ja Saksassa. Vahvinta aluetta on ollut Kaspianmeren seutu. Hietatiira pesii my\xc3\xb6s Yhdysvaltain it\xc3\xa4- ja l\xc3\xa4nsirannikolla sek\xc3\xa4 L\xc3\xa4nsi-Intian saaristossa. Maailman populaatio on kooltaan 79\xc2\xa0000\xe2\x80\x93310\xc2\xa0000 yksil\xc3\xb6\xc3\xa4._NEWLINE_Hietatiira on muuttolintu, joka talvehtii p\xc3\xa4\xc3\xa4asiassa p\xc3\xa4iv\xc3\xa4ntasaajan etel\xc3\xa4puolisilla rannikoilla mutta paikoin my\xc3\xb6s sis\xc3\xa4maan suurien vesist\xc3\xb6jen l\xc3\xa4hettyvill\xc3\xa4, kuten Afrikassa Niilin yl\xc3\xa4juoksulla ja Nigerjoella, Intian niemimaan suurien jokien varsilla sek\xc3\xa4 paikoin Australian it\xc3\xa4- ja etel\xc3\xa4osissa. Lajin kanta on elinvoimainen._NEWLINE_Suomessa lajia on tavattu kolmesti: 25.5.1988 Kirkkonummen Porkkalassa, 1.8.1988 M\xc3\xa4rketill\xc3\xa4  ja 17.6.2010 alkaen useamman viikon Lumijoella.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nNimens\xc3\xa4 mukaisesti hietatiira viihtyy hiekkaisilla rannoilla, miss\xc3\xa4 on vain v\xc3\xa4h\xc3\xa4n puita tai muuta korkeaa kasvillisuutta. Hietatiiraa tavataan my\xc3\xb6s monenlaisilla muilla kosteikoilla ja esimerkiksi hanhien laiduntamalla niityll\xc3\xa4. Lajia tavataan vain harvoin kaukana avomerell\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nHietatiira pesii yhdyskunnittain kerran kes\xc3\xa4ss\xc3\xa4. Jos munapes\xc3\xa4 tuhoutuu, se voi munia uuden pesyeen. Pes\xc3\xa4 on avoimesti maassa, tavallisesti l\xc3\xa4hell\xc3\xa4 ruohom\xc3\xa4t\xc3\xa4st\xc3\xa4 tai muuta kasvillisuutta. Pes\xc3\xa4 on kuoppa hiekassa, johon on aseteltu jokunen ruohonkorsi tai roska. Molemmat puolisot rakentavat pes\xc3\xa4\xc3\xa4. Naaras munii 1\xe2\x80\x934 munaa, tavallisesti kolme. On tavattu my\xc3\xb6s 5\xe2\x80\x937 munaisia pesi\xc3\xa4, mutta silloin on asialla todenn\xc3\xa4k\xc3\xb6isesti ollut kaksi naarasta. Yksimunaisista pesist\xc3\xa4 on luultavasti kadonnut munia. Haudonta-aika on 22\xe2\x80\x9323 p\xc3\xa4iv\xc3\xa4\xc3\xa4, naaras hautoo ahkerammin. Poikaset ovat pes\xc3\xa4pakoisia ja j\xc3\xa4tt\xc3\xa4v\xc3\xa4t pes\xc3\xa4n 1\xe2\x80\x934 p\xc3\xa4iv\xc3\xa4n ik\xc3\xa4isin\xc3\xa4 piiloutuen kasvillisuuden sekaan. Emot ruokkivat niit\xc3\xa4 9\xe2\x80\x9319 kertaa p\xc3\xa4iv\xc3\xa4n aikana. Poikaset oppivat lent\xc3\xa4m\xc3\xa4\xc3\xa4n 28\xe2\x80\x9335 p\xc3\xa4iv\xc3\xa4n ik\xc3\xa4isin\xc3\xa4 ja tulevat itsen\xc3\xa4isiksi kolme kuukautta vanhoina.\n_START_SECTION_\nRavinto\n_START_PARAGRAPH_\nHietatiira saalistaa p\xc3\xa4\xc3\xa4asiassa noukkimalla saaliin vedest\xc3\xa4, harvoin sy\xc3\xb6ksysukeltamalla, ja sy\xc3\xb6ksym\xc3\xa4ll\xc3\xa4 maan pinnalta. Ravinto on hyvin monipuolista, kuten laaja valikoima hy\xc3\xb6nteisi\xc3\xa4 ja muita selk\xc3\xa4rangattomia, matelijoita, sammakkoel\xc3\xa4imi\xc3\xa4, \xc3\xa4yri\xc3\xa4isi\xc3\xa4, p\xc3\xa4\xc3\xa4jalkaisia, pikkunis\xc3\xa4kk\xc3\xa4it\xc3\xa4, lintujen munia ja poikasia sek\xc3\xa4 kaloja.'